Oudpolisieman skiet familielid in boudFoto ter illustrasie. (Argieffoto) ŉ Oudpolisieman het Maandag in die Ohangwena-landdroshof in Namibië verskyn nadat hy glo die afgelope naweek een van sy sibbe se kinders in die boud geskiet het. The Namibian berig dat die 61-jarige man na bewering geïrriteerd geraak het met ŉ groep kinders wat Saterdag buite sy huis in Omanyoshe, ŉ dorp in die Endola-omgewing in die Ohangwena-streek, sokker gespeel het. Hy het glo sy vuurwapen uitgepluk en ŉ skoot in die rigting van die kinders afgevuur. Abner Itumba, polisiewoordvoerder, sê die oudpolisieman het ŉ 16-jarige seun in sy linkerboud getref. Die man is glo die tiener se oom. “Die polisie is na die toneel ontbied waar hulle die verdagte voor sy huis in hegtenis geneem het. Beamptes het ook beslag gelê op die man se vuurwapen,” het Itumba gesê. Die polisie is steeds besig om die saak te ondersoek.